# Lausunto

Asia: Luonnos hallituksen esitykseksi eduskunnalle laeiksi perusopetuslain, ammatillisesta koulutuksesta annetun lain ja lukiolain muuttamisesta

Viite: VN/489/2021

**Yleistä**

 Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen velvoitteiden näkökulmasta.

**YK:n yleissopimus vammaisten henkilöiden oikeuksista ja esityksen kannalta keskeiset velvoitteet**

 YK:n vammaisten henkilöiden oikeuksien yleissopimus on Suomessa laintasoisena voimassa. Yleissopimuksen tarkoituksena on edistää, suojella ja taata kaikille vammaisille henkilöille täysimääräisesti ja yhdenvertaisesti kaikki ihmisoikeudet ja perusvapaudet sekä edistää vammaisten henkilöiden synnynnäisen arvon kunnioittamista.

 Vammaisyleissopimuksen 24 artiklan mukaisesti sopimuspuolten tulee tunnustaa vammaisen henkilön oikeus koulutukseen yhdenvertaisesti muiden kanssa. Toteuttaakseen tämän oikeuden syrjimättä ja yhdenvertaisesti muiden kanssa sopimuspuolet varmistavat osallistavan koulutusjärjestelmän kaikilla tasoilla sekä elinikäisen oppimisen.

 Vammaisyleissopimuksen 24 artiklan mukaisesti sopimuspuolten pitää varmistaa, että vammaisia henkilöitä ei suljeta yleisen koulutusjärjestelmän ulkopuolelle vammaisuuden perusteella; vammaiset henkilöt pääsevät osallistavaan, hyvänlaatuiseen ja maksuttomaan ensimmäisen ja toisen asteen koulutukseen yhdenvertaisesti muiden kanssa niissä yhteisöissä, joissa he elävät; vammaisia henkilöitä varten tehdään heidän yksilöllisten tarpeidensa mukaiset kohtuulliset mukautukset; vammaiset henkilöt saavat yleisessä koulutusjärjestelmässä tuen, jota tarvitaan helpottamaan heidän tehokasta koulutustaan sekä toteutetaan tehokkaat yksilöidyt tukitoimet ympäristöissä, jotka mahdollistavat oppimisen ja sosiaalisen kehityksen maksimoinnin täysimääräisen osallisuuden tavoitteen mukaisesti.

 YK:n vammaiskomitea on antanut myös inklusiivista eli osallistavaa opetusta koskevan yleiskommentin (*General comment 4; Article 24; Right to inclusive education*). Siinä on muun muassa määritelty osallistava opetus ja sen edellytykset.

 Vammaissopimuksen artikla 7 käsittelee erityisesti vammaisia lapsia. Sopimuksen mukaan kaikissa vammaisia lapsia koskevissa toimissa on otettava huomioon lapsen etu.

 Yleissopimuksen 16 artikla edellyttää, että sopimuspuolet toteuttavat kaikki asianmukaiset lainsäädännölliset, hallinnolliset, sosiaaliset, koulutukselliset ja muut toimet suojellakseen vammaisia henkilöitä sekä kotona että kodin ulkopuolella kaikilta hyväksikäytön, väkivallan ja pahoinpitelyn muodoilta. Lisäksi yleissopimuksen 17 artiklalla turvataan vammaisten henkilöiden yhdenvertainen ruumiillinen ja henkinen koskemattomuus.

**Huomiot esityksestä**

 Sanna Marinin hallitusohjelman yksi tavoitteista on taata jokaisen lapsen ja nuoren koskemattomuus. Tavoitteen toteuttamiseksi hallitus on käynnistänyt toimenpideohjelman kiusaamisen, väkivallan ja häirinnän ehkäisemiseksi varhaiskasvatuksessa, kouluissa ja oppilaitoksissa. Hallituksen esitys on osa opetus- ja kulttuuriministeriön toimenpideohjelmaa kiusaamisen, väkivallan sekä häirinnän ehkäisemiseksi varhaiskasvatuksessa, kouluissa ja oppilaitoksissa.

 Hallituksen esityksen tarkoituksena on täsmentää ja korjata opetustoimen säännöksiä, jotta kiusaamiseen voitaisiin puuttua oikea-aikaisesti, vahvistaa oppilaan oikeusasemaa ja turvata kaikkien koulussa toimivien turvallinen oppimisympäristö.

 VANE pitää erityisen kannatettavana ja hyvänä sitä, että koulutuksessa esiintyvään häirintään, kiusaamiseen ja väkivaltaan on ryhdytty puuttumaan kokonaisvaltaisesti. Kuten esityksessä todetaan, noin kolmannes on joutunut joskus syrjinnän kohteeksi. Keskimääräistä alttiimpia syrjinnälle ja kiusaamiselle ovat vammaiset tai pitkäaikaissairaat lapset ja nuoret, seksuaalivähemmistöihin kuuluvat sekä osin muihin vähemmistöryhmiin kuuluvat lapset ja nuoret (KiVa Koulu –aineisto).

 Kiusaaminen voi heikentää merkittävästi nuoren hyvinvointia, terveyttä, elämään tyytyväisyyttä ja elämänhallinnan tunnetta. Kiusatuksi tulemiseen liittyvillä kokemuksilla on vaikutusta usein pitkälle aikuisikään. Vammaisilla lapsilla ja nuorilla on useimmiten myös muita vammaisuudesta johtuvia haasteita elämässään ja koulussa kiusaaminen voi moninkertaistaa vaikutukset. Tämän vuoksi VANE ehdottaakin, että harkittaessa kurinpitotoimia häirintä-, kiusaamis- ja väkivaltatapauksissa tulisi uhrin vammaisuus tai muu vähemmistöön kuuluminen ottaa huomioon tekijän iän ja kehitystason lisäksi.

 Vammaiset lapset ja nuoret ovat useimmiten häirintä-, kiusaamis- ja väkivaltatilanteissa uhrin asemassa, ja siksi VANE pitää erityisen tärkeänä esityksen kaikkia ehdotuksia, joilla kiusaamistilanteita pyritään ennaltaehkäisemään. Mutta myös tilanteiden jälkihuoltoon liittyvät parannustoimet, kuten rehtorin ilmoitusvelvollisuus kiusaamistilanteista huoltajille ammatillisessa koulutuksessa ja lukiossa ovat kannatettavia. VANE pitää niin ikään merkityksellisenä kaksoisrangaistuksen kiellon kumoamista.

 On todennäköistä, että myös kiusaajan oikeusturvaan liittyvillä parannusehdotuksilla, kuten erottamisen aikaisella opetuksen suunnitelmalla, on kiusaamisen jatkumista ehkäisevä vaikutus. VANE pitää kuitenkin erityisen tärkeänä, että myös häirinnän, kiusaamisen tai väkivallan kohteeksi joutuneen vammaisen lapsen ja nuoren kohdalla huolehditaan henkisestä tuesta ja turvallisuudesta jatkossa kaikilla oppilashuollon keinoilla. Myös kiusaamisen uhrin opintojen edistymistä tulisi teon jälkeen seurata ja tehdä tarvittaessa myös hänelle suunnitelma tarvittavasta tuesta.

 VANE katsookin, että esityksessä olisi kaiken kaikkiaan voinut kiinnittää enemmän huomiota kiusaamisen kohteeksi joutuneen lapsen ja nuoren asemaan. VANE pitää esitystä kokonaisuudessaan kuitenkin YK:n vammaisyleissopimuksen velvoitteita tukevana.

**Yhteenveto**

 VANE pitää esitystä YK:n vammaisyleissopimuksen periaatteiden mukaisena ja kannattaa tehtyjä muutosehdotuksia. VANE katsoo kuitenkin, että häirinnän, kiusaamisen ja väkivallan uhrin asemaan olisi esityksessä voinut kiinnittää enemmän huomiota. Vammaiset lapset ja nuoret ovat useimmiten juuri uhrin asemassa näissä tilanteissa. Myös uhri voi tarvita teon jälkeen suunnitelman henkilökohtaisesta tuesta ja seurantaa opintojen sujumisesta. Myös kiusaamistapausten vakavuutta harkittaessa tulisi uhrin vammaisuus huomioida tekijän iän ja kehitystason lisäksi.

 Vammaisten henkilöiden oikeuksien neuvottelukunta

 Kaisa Alanne Merja Heikkonen

 varapuheenjohtaja pääsihteeri